PATVIRTINTA

Kauno Stepono Dariaus ir Stasio Girėno gimnazijos direktoriaus

2019 m. rugpjūčio 30 d.

įsakymu Nr. V – 327

**INFORMACIJOS PAGAL LIETUVOS RESPUBLIKOS PRANEŠĖJŲ APSAUGOS ĮSTATYMĄ KAUNO STEPONO DARIAUS IR STASIO GIRĖNO GIMNAZIJOJE TEIKIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Informacijos pagal Lietuvos Respublikos pranešėjų apsaugos įstatymą Kauno Stepono Dariaus ir Stasio Girėno gimnazijoje teikimo tvarkos aprašas (toliau – Aprašas) nustato informacijos apie Kauno Stepono Dariaus ir Stasio Girėno gimnazijoje (toliau – Gimnazijoje) galimai rengiamus, padarytus ar daromus pažeidimus teikimo, informacijos apie pažeidimus priėmimo Gimnazijos vidiniu informacijos apie pažeidimus teikimo kanalu (toliau – vidinis kanalas), jos vertinimo, sprendimų priėmimo ir asmenų, pateikusių informaciją apie pažeidimus, konfidencialumo užtikrinimo tvarką.

2. Apraše vartojama sąvoka **kompetentingas subjektas** – Kauno Stepono Dariaus ir Stasio Girėno gimnazija.

Kitos Apraše vartojamos sąvokos apibrėžtos Lietuvos Respublikos pranešėjų apsaugos įstatyme (toliau – Pranešėjų apsaugos įstatymas), Lietuvos Respublikos Vyriausybės 2018 m. lapkričio 14 d. nutarime Nr. 1133 „Dėl Lietuvos Respublikos pranešėjų apsaugos įstatymo įgyvendinimo“ (toliau – Vyriausybės nutarimas) ir kituose pranešėjų apsaugą reglamentuojančiuose teisės aktuose.

3. Aprašo nuostatos taikomos asmenims, kuriuos su Gimnazija ar Gimnazijos administracija sieja ar siejo tarnybos, darbo arba sutartiniai santykiai (konsultavimo, rangos, stažuotės, praktikos, savanorystės ir pan.).

4. Informacijos pateikimas, siekiant apginti išskirtinai asmeninius interesus nelaikomas pranešimu.

**II SKYRIUS**

**KOMPETENTINGAS SUBJEKTAS**

5. Kompetentingas subjektas vykdo šias funkcijas:

5.1. administruoja vidinį kanalą;

5.2. analizuoja ir vertina vidiniu kanalu gautą informaciją;

5.3. užtikrina Gimnazijos vidiniu kanalu gautos informacijos konfidencialumą;

5.4. bendradarbiauja su darbuotojais, kompetentingomis institucijomis, teikdamas ir (ar) gaudamas reikalingą informaciją;

5.5. renka ir kaupia nuasmenintus statistinius duomenis apie gautų pranešimų skaičių ir jų nagrinėjimo rezultatus;

5.6. atlieka kitas Pranešėjų apsaugos įstatyme, Vyriausybės nutarime ar kituose teisės aktuose nustatytas funkcijas.

6. Kompetentingas subjektas, vykdydamas jam priskirtas funkcijas, turi teisę:

6.1. gauti reikalingą informaciją ir duomenis iš jam nepavaldžių darbuotojų.

6.2. tirdamas vidiniu kanalu gautą informaciją apie pažeidimą, priimti su tyrimo atlikimu susijusius sprendimus, kurie yra privalomi visiems šiuo kanalu besinaudojantiems.

7. Kompetentingas subjektas užtikrina, kad gauta informacija apie pažeidimą ir su tuo susiję duomenys būtų laikomi saugiai ir su jais galėtų susipažinti tik tokią teisę turintys informaciją apie pažeidimą nagrinėjantys asmenys.

8. Gimnazijos darbuotojai, kurie pagal atliekamas funkcijas turi prieigą prie asmens, pranešusio apie pažeidimą, pateiktų duomenų arba gali sužinoti šio asmens duomenis, yra supažindinami su atsakomybe už Pranešėjų apsaugos įstatyme ir (ar) kituose teisės aktuose nustatytų pranešėjų apsaugos reikalavimų pažeidimą, privalo pasirašyti konfidencialumo pasižadėjimą (Aprašo priedas) ir įsipareigoti neatskleisti tokios informacijos ar duomenų trečiosioms šalims.

9. Konfidencialumo užtikrinti nebūtina, kai to raštu prašo informaciją apie pažeidimą pateikęs asmuo arba jei jo pateikta informacija yra žinomai melaginga.

10. Asmuo, pateikęs informaciją apie pažeidimą, dėl jam galimo ar daromo neigiamo poveikio, susijusio su informacijos apie pažeidimą pateikimo faktu, gali konsultuotis su kompetentingu subjektu dėl savo teisių gynimo būdų ar priemonių.

11. Kompetentingam subjektui negali būti daromas poveikis ar kitaip trukdoma atlikti jam Apraše priskirtas funkcijas.

**III SKYRIUS**

**INFORMACIJOS APIE PAŽEIDIMUS PATEIKIMAS**

12. Informacija apie pažeidimus pateikiama raštu užpildant Lietuvos Respublikos Vyriausybės patvirtintos formos pranešimą.

13. Asmuo pranešimą apie pažeidimą, atitinkantį bent vieną iš Pranešėjų apsaugos įstatymo 3 straipsnio 2 dalyje nurodytų kriterijų, raštu gali pateikti Gimnazijos vidiniu kanalu Aprašo 14 punkte nurodytais būdais arba tiesiogiai kreipdamasis į Lietuvos Respublikos prokuratūrą.

14 Informaciją apie pažeidimą teikiantis asmuo turi teisę pateikti informaciją vidiniu kanalu tiesiogiai atvykęs į Gimnaziją adresu Miško g. 1, LT-44321 Kaunas, šiuo adresu atsiųsdamas paštu pranešimą su žyma „KOMPETENTINGAM SUBJEKTUI ASMENIŠKAI“ ir atsiųsdamas pranešimą Gimnazijos elektroniniu paštu adresu praneseju.apsauga.dgg@gmail.com

15. Teikiant informaciją vidiniu kanalu turi būti užpildyta Vyriausybės nutarimu patvirtinta pranešimo apie pažeidimą forma arba laisva forma nurodant, kad pranešimas teikiamas vadovaujantis Pranešėjų apsaugos įstatymu. Pranešime nurodomos konkrečios faktinės pažeidimo aplinkybės, asmuo, kuris rengiasi, dalyvauja ar dalyvavo darant pažeidimą, informacija, ar apie šį pažeidimą asmuo jau pranešė, jeigu pranešė, kam buvo pranešta, ar buvo gautas atsakymas, pareiškimą teikiančio asmens vardas, pavardė, gyvenamoji (korespondencijos gavimo) vieta ar elektroninio pašto adresas ir kiti duomenys ryšiui palaikyti, jei įmanoma, prie pranešimo pridedami rašytiniai ar kitokie turimi duomenys apie galimo pažeidimo požymius. Pranešimo formoje prašomi pateikti asmens duomenys reikalingi asmeniui identifikuoti sprendžiant klausimą dėl pranešėjo statuso suteikimo ir yra saugomi trejus metus nuo jų gavimo dienos

**IV SKYRIUS**

**PRANEŠIMŲ PRIĖMIMAS IR TVARKYMAS**

16. Gimnazijos vidiniu kanalu gautus pranešimus dokumentų valdymo sistemoje tam skirtame neviešame registre registruoja kompetentingo subjekto atsakingas asmuo.

17. Pranešimas, gautas kitu elektroninio pašto adresu, nei nurodyta Aprašo 13 punkte, neregistruojamas ir nedelsiant persiunčiamas Aprašo 14 punkte nurodytu elektroninio pašto adresu. Persiųsta informacija apie pažeidimą nedelsiant ištrinama.

18. Jeigu pranešimas gaunamas paštu, dokumentų valdymo funkcijas atliekantis darbuotojas pranešimo neregistruoja, nedelsdamas, bet ne vėliau kaip kitą darbo dieną, jį perduoda kompetentingam subjektui, kuris užregistruoja jį tam skirtame neviešame registre.

19. Gavęs pranešimą, kompetentingo subjekto vedėjas ar jo pareigas einantis asmuo rezoliucija paveda vienam iš kompetentingo subjekto ar darbuotojų, dirbančių pagal darbo sutartį, įvertinti, ar informacija atitinka pranešimo turinio reikalavimus.

**V SKYRIUS**

**INFORMACIJOS APIE PAŽEIDIMUS VERTINIMAS IR SPRENDIMŲ PRIĖMIMAS**

20. Kompetentingas subjektas, vidiniu kanalu gavęs pranešimą, kuriame asmuo, teikiantis informaciją apie pažeidimą, prašo pripažinti jį pranešėju, nedelsdamas, bet ne vėliau kaip per 2 darbo dienas nuo pranešimo gavimo dienos, persiunčia jį Lietuvos Respublikos prokuratūrai ir apie tai praneša pranešimą pateikusiam asmeniui.

21. Kompetentingas subjektas, atlikęs informacijos apie pažeidimą vertinimą ir nustatęs, kad gauta informacija leidžia pagrįstai manyti, kad yra rengiama, daroma ar padaryta nusikalstama veika, administracinis nusižengimas arba kitas pažeidimas ir tokia informacija priskirtina nagrinėti išimtinei Lietuvos Respublikos prokuratūros kompetencijai, nedelsdamas, bet ne vėliau kaip per 2 darbo dienas nuo pranešimo gavimo dienos, persiunčia jį Lietuvos Respublikos prokuratūrai be asmens, pateikusio informaciją apie pažeidimą, sutikimo ir apie tai informuoja šį asmenį.

22. Kompetentingas subjektas nenagrinėja pranešimų ir apie tai praneša informaciją apie pažeidimą pateikusiam asmeniui, jeigu:

22.1. pateikta informacija apie pažeidimą neatitinka Pranešėjų apsaugos įstatymo nuostatų;

22.2. pranešimas grindžiamas akivaizdžiai tikrovės neatitinkančia informacija;

22.3. asmuo į kompetentingą subjektą kreipiasi pakartotinai dėl tų pačių aplinkybių, kai prieš tai pateikta informacija apie pažeidimą Apraše nustatyta tvarka buvo išnagrinėta ir dėl jos priimtas sprendimas.

23. Kompetentingas subjektas, patikrinęs pateiktą informaciją apie pažeidimą, ne vėliau kaip per penkias darbo dienas nuo informacijos apie pažeidimą gavimo dienos praneša asmeniui apie jo pateiktos informacijos nagrinėjimo eigą arba atsisakymą šią informaciją nagrinėti. Sprendimas nenagrinėti informacijos apie pažeidimą turi būti motyvuotas.

24. Kompetentingas subjektas, baigęs nagrinėti informaciją apie pažeidimą, nedelsdamas, bet ne vėliau kaip per dvi darbo dienas, raštu informuoja pranešimą apie pažeidimą pateikusį asmenį apie priimtą sprendimą, nagrinėjimo rezultatus ir veiksmus, kurių buvo imtasi ar planuojama imtis, nurodo priimto sprendimo apskundimo tvarką.

**VI SKYRIUS**

**BAIGIAMOSIOS NUOSTATOS**

25. Galimybė naudotis vidiniu kanalu suteikiama Gimnazijos direktoriaus įsakymu.

26. Dokumentai, susiję su Aprašo nuostatų įgyvendinimu, saugomi vadovaujantis Gimnazijos direktoriaus ar jo įgalioto asmens tvirtinamu dokumentacijos planu.

27. Asmenys, įgyvendinantys Aprašo reikalavimus, už jų pažeidimus atsako teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kauno Stepono Dariaus ir Stasio Girėno direktoriaus 2019 m. rugpjūčio 30 įsakymo Nr. V-327

priedas

**(Konfidencialumo pasižadėjimo forma)**

**KAUNO STEPONO DARIAUS IR STASIO GIRĖNO GIMNAZIJOS**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(pareigos, vardas ir pavardė)

**KONFIDENCIALUMO PASIŽADĖJIMAS**

20 m. d. Nr.

Kaunas

1. Aš suprantu, kad, vykdydamas savo pareigas Kauno Stepono Dariaus ir Stasio Girėno gimnazijoje, turėsiu prieigą prie informacijos apie asmenis, kuriems vadovaujantis Lietuvos Respublikos pranešėjų apsaugos įstatymu (toliau – Įstatymas) taikomas reikalavimas užtikrinti konfidencialumą. Ši informacija Lietuvos Respublikos įstatymų nustatytais atvejais gali būti atskleista ar perduota tik įgaliotiems asmenims ar institucijoms.

2. Aš žinau, kad konfidencialią informaciją sudaro asmens, Įstatymo nustatyta tvarka pateikusio informaciją apie pažeidimą, duomenys ir kita jį tiesiogiai ar netiesiogiai identifikuoti leidžianti informacija.

3. Aš pasižadu užtikrinti konfidencialumą ir neatskleisti, neperduoti informacijos, pagal Įstatymą laikomos konfidencialia, nė vienam asmeniui, kuris nėra įgaliotas naudotis šia informacija, tiek įstaigos viduje, tiek už jos ribų. Taip pat pasižadu pranešti įstaigos vadovui apie bet kokią pastebėtą ar sužinotą situaciją, kuri gali kelti grėsmę tokios informacijos saugumui ir konfidencialumui.

4. Aš žinau, kad šis pasižadėjimas galios visą mano tarnybos, darbo ar sutartinių santykių šioje įstaigoje galiojimo laiką, taip pat man pradėjus eiti kitas pareigas arba baigus galioti tarnybos, darbo ar sutartiniams santykiams.

5. Aš esu susipažinęs su Įstatyme ir kituose teisės aktuose nustatytais pranešėjų apsaugos reikalavimais.

6. Aš esu įspėtas, kad už šio pasižadėjimo nesilaikymą ir Įstatymo pažeidimą turėsiu atsakyti pagal Lietuvos Respublikos įstatymus.

\_\_\_\_\_\_\_\_\_\_\_\_\_\_\_\_\_\_                                                             \_\_\_\_\_\_\_\_\_\_\_\_\_\_\_\_\_\_\_\_

(parašas)                                                                            (vardas ir pavardė)

\_\_\_\_\_\_\_\_\_\_\_\_\_\_\_\_\_\_\_